钦定古今图书集成/理学汇编/文学典/第173卷 > 吴讷文章辩体 > 《问对》
## 钦定古今图书集成/理学汇编/文学典/第173卷 > 吴讷文章辩体 > 《问对》

问对体者，载昔人一时问答之辞，或设《客难》以著其
意者也。《文选》所录宋玉之于楚王，相如之于蜀父老，
是所谓问对之辞。至若答客难、《解嘲》、宾戏等作，则皆
设辞以自慰者焉。洪氏景卢云：“东方朔《答客难》，自是
文中杰出。扬雄拟《解嘲》，尚有驰骋自得之妙。至于班
固之《宾戏》，张衡之《应问》，则屋下架屋，章摹句写，读之”
令人可厌。迨韩退之《进学解》出，则所谓“青出于蓝”也。